U-I-255/12
Datum: 2013-07-26T00:00:00.000+02:00
ecli: ECLI:SI:USRS:2013:U.I.255.12
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 26.07.2013
dokument: US30172
akt: Zakon za uravnoteženje javnih financ (Uradni list RS, št. 40/12 in 105/12) (ZUJF), 6. odst. 143. čl.
resitev: zavrženje
izrek: Pobuda za začetek postopka za oceno ustavnosti šestega odstavka 143. člena Zakona za uravnoteženje javnih financ (Uradni list RS, št. 40/12 in 105/12) se zavrže.
stavek: Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
odlocitev: sklep
geslo: 1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa. 
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25.3, Zakon o Ustavnem sodišču [ZUstS]
vlagatelj: Albina Mavrič, Ruše
datum_vloge: 2012-10-11T22:00:00.000Z
datum_odlocitve: 2013-07-25T22:00:00.000Z

# U-I-255/12-5

26. 7. 2013

## SKLEP

Ustavno sodišče je v postopku za preizkus pobude Albine Mavrič, Ruše, na seji 26. julija 2013

sklenilo:

**Pobuda za začetek postopka za oceno ustavnosti šestega odstavka 143. člena Zakona za uravnoteženje javnih financ (Uradni list RS, št. 40/12 in 105/12) se zavrže.**

## OBRAZLOŽITEV

Pobudnica izpodbija v izreku tega sklepa navedeno določbo. Navaja, da sodi v skupino upokojencev, ki prejemajo pokojnino v znesku od 518,01 EUR do 622,00 EUR, kar v skladu s tretjo alinejo šestega odstavka 143. člena Zakona za uravnoteženje javnih financ (ZUJF) pomeni, da ji v obdobju, določenem v izpodbijani določbi, pripada letni dodatek v višini 166,00 EUR. Meni, da ji je bil del dodatka neupravičeno odvzet in da je zato izpodbijana ureditev protiustavna.

Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijani predpis ne učinkuje neposredno. Navedeno pomeni, da bi lahko pobudnica očitke, ki jih naslavlja s to pobudo na Ustavno sodišče, uveljavljala v socialnem sporu zoper odločitev o pravici do letnega dodatka, potem ko bi izkoristila vsa pravna sredstva v upravnem postopku pred Zavodom za pokojninsko in invalidsko zavarovanje Slovenije. Kot je Ustavno sodišče pojasnilo že v sklepu št. U-I-275/07 z dne 22. 11. 2007 (Uradni list RS, št. 110/07, in OdlUS XVI, 82), se lahko v primerih, ko izpodbijani predpis ne učinkuje neposredno, pobuda vloži šele po izčrpanju pravnih sredstev (tudi po vsebini) zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Iz navedenih razlogov pobudnica ne izkazuje pravnega interesa za začetek postopka za oceno ustavnosti izpodbijane določbe. Zato je Ustavno sodišče njeno pobudo zavrglo.

Ustavno sodišče je sprejelo ta sklep na podlagi tretjega odstavka 25. člena ZUstS v sestavi: podpredsednik mag. Miroslav Mozetič ter sodnice in sodnika dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, Jasna Pogačar, dr. Jadranka Sovdat in Jan Zobec. Sklep je sprejelo soglasno.

mag. Miroslav Mozetič

Podpredsednik